După ce a negat timp de un an şi jumătate că a avut vreo idilă cu căpitanul pachebotului Costa Concordia şi după ce a acuzat presa de minciuni, Domnica Cemortan a recunoscut că a fost amanta căpitanului şi că erau împreună în timpul naufragiului, relatează PRO TV Chişinău.

Mărturiile moldovencei sunt foarte importante, afirmă presa italiană, întrucât ea s-a aflat pe punte alături de căpitanul Schettino în momentul naufragiului. Domnica Cemortan a acuzat anterior presa că a denigrat-o şi a ameninţat cu acţiuni în justiţie.

Tot marţi, în cadrul şedinţei de judecată, moldoveanca a afirmat că Schettino a părăsit primul pachebotul.

Francesco Schettino riscă 20 de ani de închisoare pentru moartea a 32 de pasageri în urma naufragiului.